KVB NUUSBLAD: GEEN FINANSIELE HULP VIR FERREIRA-GESIN.
Johannesburg – Die departement van behuising het nog geen mediese rekeninge van Thomas Ferreira betaal nie, het Mongezi Mnyani, hoof van dié departement Vrydag gesê.
Ferreira, wat in 'n rehabilitasiesentrum versorg word, het 'n hoë koors ontwikkel en is omstreeks 14:00 Donderdagmiddag in die Krugersdorp-hospitaal opgeneem.
"Hy het 'n hoë koors en hulle het besluit dit is beter dat hy teruggaan hospitaal toe," het Paul Ferreira, sy pa, gesê.
Thomas is op 5 November op sy motorfiets omgery deur die bloulig-voertuig van Humphrey Mmemezi, LUR vir plaaslike regering en behuising. Hy het erge kopbeserings opgedoen en is met swelling en bloeding op die brein in die waakeenheid van die Krugersdorp-hospitaal opgeneem.
Mnyani het gesê hy moet nog met die Ferreira-gesin vergader om Thomas se mediese rekeninge te bespreek.
"Die departement is toe en ek is nie in die provinsie nie."
Mnyani het gesê hy sal vroeg volgende jaar met die gesin vergader. Hy het gesê die departement is daaraan toegewy om saam met die gesin te werk om 'n oplossing te kry.
Die koste van die rehabilitasiesentrum waarheen Thomas verlede Maandag verskuif is, beloop maandeliks R120 000.
Die gesin moet ook weekliks R3 000 betaal vir 'n ambulans om Thomas na die Life Fourways-hospitaal te neem vir X-strale en skanderings om die toestand vir sy brein en longe vir die volgende drie maande te monitor.
Nomvula Mokonyane, Gautengse premier, het toe onderneem om die tiener se mediese rekeninge te betaal.
Haar woordvoerder het Vrydag gesê die premier se toewyding aan die Ferreira-gesin staan steeds.